שיאן Y-20

**שיאן Y-20 קונפנג** (בסינית: **运-20 鲲鹏**, בתרגום: "תובלה-20 קונפנג") הוא מטוס תובלה צבאי כבד שפותח על ידי תאגיד התעופה שיאן עבור הרפובליקה העממית של סין.

שם הסדרה הרשמי של המטוס הוא "קונפנג" – יצור מיתולוגי מהדאואיזם המשלב תכונות של דג וציפור, המופיע בספר ג'ואנג דזה. עם זאת, בתעשיית התעופה הסינית המטוס מכונה לעיתים בכינוי "הבחורה השמנמנה" (בסינית: 胖妞), בשל גוף המטוס הרחב בהרבה לעומת מטוסי תובלה קודמים שפותחו בסין.

נכון לשנת 2013, עלות מטוס שיאן Y-20 בודד עמדה על 160 מיליון דולר. הערכות לשנת 2025 מעידות שהמטוס עולה עד 200 מיליון דולר. המטוס מתחרה בבואינג C-17 גלובמאסטר III שעולה 340 מיליון דולר (נכון ל-2022), ואזרח סיני הורשע בגין גניבת מסמכי בואינג C-17 גלובמאסטר III מבואינג שלפי גרסת התובעים האמריקאים שימשו לבניית שיאן Y-20.

## פיתוח
[ממוזער| [אב טיפוס של Y-20 בתערוכת האוויר ג'וחאי, 2014]]
פרויקט ה-Y-20 החל ביולי 2007. תמונות של אב-טיפוס ראשון פורסמו בסוף שנת 2012, והטיסה הראשונה התקיימה ב-26 בינואר 2013.

על פי דיווחים בתקשורת הסינית, זהו מטוס המטען הראשון בעולם שעושה שימוש בטכנולוגיית הדפסה תלת-ממד במהלך פיתוחו. בנוסף, נעשה שימוש בטכניקת תכנון דיגיטלית בשם Model-Based Definition (MBD), מה שהפך את ה-Y-20 למטוס השלישי בעולם בו מיושמת שיטה זו, לאחר האיירבוס A380 והבואינג 787.

צוות פרויקט שהוקם באוקטובר 2009 הוביל את יישום ה-MBD. לאחר הצלחה ראשונית ביישום השיטה בגלגלי הנסע, הורחב השימוש בה לכל המטוס והפך לתנאי מחייב עבור כל הקבלנים והספקים. בתחילה התקבלה השיטה בהתנגדות מצד הספקים, אך בעקבות התעקשות המהנדס הראשי הוסכם כי כל מי שלא יאמץ את השיטה לא יוכל להשתתף בפרויקט. לבסוף, כל הגורמים אימצו אותה.

ה-MBD קיצרה משמעותית את זמני הייצור. לדוגמה, הרכבת כנפיים שנמשכה קודם לכן חודש או יותר, קוצרה לכמה שעות. באופן כללי, זמן התכנון צומצם ב-40%, ההכנות לייצור ב-75% ומחזור הייצור ב-30%. בדיקות מבנה שהיו אמורות להימשך 300 ימים הסתיימו תוך 194 ימים, הודות למערכת ממוחשבת לבדיקת חוזק מבני שפותחה בפרויקט. לשם השוואה, עבודה דומה עבור שיאן JH-7 ארכה שנה.

בנוסף להדפסה תלת-ממד, ה-Y-20 היה למטוס הסיני הראשון שפותח תוך שימוש במערכת ניהול מסדי נתונים יחסיים. תחת פיקוחו של מהנדס המשנה פנג ג'ון, הניסיון הראשון ליישם את השיטה על חרטום המטוס כשל. רק בניסיון השני, שיושם על הכנפיים, הושגה הצלחה. השיטה קיצרה את זמן הפיתוח בכשמונה חודשים, וזמן שינוי בעיצוב הכנף ירד משבוע לחצי יום. ממשק האדם-מכונה במטוס פותח בעזרת מציאות מדומה ותצוגת קסדה עילית.

מתוך ה-Y-20 פותחה גם גרסת תדלוק אווירית, YY-20, לצורכי תדלוק אווירי של חיל האוויר הסיני, במקום צי המטוסים המיושן שיאן H-6U. תמונות לוויין ראשונות של דגם התדלוק הופיעו ב-2018, והטיסה הראשונה התקיימה באותה שנה. בשנת 2021 כבר תועדו תדלוקים אוויריים, ובשנת 2022 הוכנס הדגם רשמית לשירות.

בשנת 2020 נצפה המטוס בטיסות ניסוי עם ארבעה מנועי שניאנג WS-20 חדשים. לפי דיווחים, דגם זה, המכונה Y-20B, נכנס לשירות מבצעי עד אפריל 2023. בנובמבר 2023 תועדה גרסת YY-20B עם מנועי WS-20 בשירות מבצעי.

## עיצוב
ממוזער|שיאן Y-20 בתערוכת התעופה של סין, 2016

### מאפיינים
ה-Y-20 עושה שימוש ברכיבים העשויים מחומרים מרוכבים שיוצרו בסין, שינוי משמעותי לעומת העבר שבו היה צורך לייבא חומרים אלה. שמונה סוגים שונים של ממסרים, המותקנים על המטוס, פותחו על ידי חברת גווילין אוויאיישן, חברה בת של קבוצת סין טרי-ריבר לאווירונאוטיקה, הידועה גם כאקדמיה התשיעית של תאגיד CASIC. חומרים מעכבי בעירה שפותחו במכון 703 של תאגיד הטכנולוגיה בתחום החלל של סין שולבו בתא המטען של המטוס. פיתוחם החל במרץ 2009 ונמשך שלוש שנים. החומרים עומדים בדרישות התקן האמריקני FAR חלק 25.835, והמכון הצליח לגבש מערכת סינית מקיפה לבדיקות והסמכה של חומרים מרוכבים לתעופה על בסיס תקנים בין-לאומיים.

המטען נטען דרך רמפה אחורית רחבה המתאימה לרכבים ממונעים. המטוס כולל כנף עליונה, זנב מסוג T, מערכת טעינה אחורית, וכן כן נסע כבד וניתן לקיפול – שלוש שורות עם שני גלגלים כל אחת, כלומר שישה גלגלים בכל צד. לדברי סגן המהנדס הראשי, מרחק ההמראה הקצר ביותר של המטוס הוא 600–700 מטרים (2,000-2,300 רגל). תא הטייס כולל ארבעה מסכים דיגיטליים גדולים מסוג LCD כחלק ממערכת מחווני טיסה אלקטרונית.

### הנעה
דגמי האב טיפוס של ה-Y-20 צוידו בארבעה מנועי סולובייב D-30KP-2 מתוצרת רוסית, בעלי דחף של כ-12 טון. גם עם כניסתו לשירות ב-2016, המטוס עדיין צויד במנועים אלה.

בהמשך נערכו ניסויים עם המנוע הסיני צ'נגדו WS-18, העתק של הדגם הרוסי. ה-WS-18 היה קל בכ-300 ק"ג מה-D-30 בכך ששקל 2 טון, ושיפר את הדחף מ-12.5 ל-13.2 טון. צריכת הדלק הופחתה, וזמן הפעולה הממוצע בין טיפולים הוגדל ל-3,000 שעות. עם זאת, מאחר שהשיפור לא היה משמעותי, הוא שימש כפתרון זמני בלבד, עד לסיום פיתוח המנוע המתקדם שניאנג WS-20.

המנוע WS-20, שפותח על בסיס המנוע WS-10, היה חיוני כדי לאפשר ל-Y-20 לשאת את כושר המטען המרבי – 66 טון. ניסויים עם מנוע אחד מסוג זה בוצעו ככל הנראה כבר בפברואר 2019, וניסויים עם ארבעה מנועים בוצעו עד סוף 2020.

במרץ 2023 דווח כי מטוסי Y-20B, המצוידים ב-WS-20, נכנסו לשירות חיל האוויר הסיני/ באותו חודש הצהיר נציג מתאגיד המנועים של סין כי כל המחסומים הטכנולוגיים בתחום זה נפתרו.

### קיבולת הובלה
תא המטען של Y-20, שגובהו ארבעה מטרים, יכול להכיל מטען במשקל של עד 66 טון, ולהעביר עד 2 טנקים מסוג 15 או טנק מסוג 99A למרחק של 7,800 ק"מ.

המטוס מספק מגוון תצורות פנימיות, שאחת מהן מאפשרת סיפון נוסעים נפרד מעל תא המטען. מסילות מותקנות על התקרה כדי להקל על פריקה באזורים שבהם הרמפה האחורית לא נגישה.
## היסטוריה מבצעית
### ייצור
בשנת 2014 דווח בדו"ח של אוניברסיטת ההגנה הלאומית של צבא השחרור העממי כי התחבורה הסינית האזרחית והצבאית זקוקה ל-400 מטוסי Y-20. בשנת 2016 הצהיר ג'ו צ'יאן, נציג תאגיד תעשיות התעופה של סין, כי הצורך עלול להגיע אף ליותר מאלף מטוסים.

לאחר קליטת מטוסי Y-20 לשירות מבצעי בחיל האוויר הסיני, ציינו אנליסטים כי קצב הייצור של המטוס גבוה במיוחד, וכי נצפו מספר רב של מטוסי Y-20 בבסיסי ניסויים של חיל האוויר. נכון לשנת 2023, חיל האוויר הסיני מפעיל 67 מטוסי Y-20.

על פי הערכה משנת 2023 של Aviation Week, ה-Y-20 היה אמור להחליף את שלדות המטוסים הרוסיות, כולל גרסאות מטוס התדלוק איליושין Il-76 ו-H-6U. האנליסט מאט ג'ופי הציע כי מערכות התרעה מוקדמות ובקרה אוויריות נמצאות ככל הנראה בפיתוח וכי עד 2032 יהיו בסין ככל הנראה 75 מטוסי תדלוק YY-20 ויותר מ-100 מטוסי תובלה Y-20.

על פי הערכה שפורסמה בשנת 2023 בכתב העת Aviation Week & Space Technology, מטוסי Y-20 עתידים להחליף את המטוסים הרוסיים מדגם איליושין Il-76 וגרסאות התדלוק H-6U. האנליסט מאט ג'ופי ציין כי גרסת מטוס שליטה ובקרה נמצאת בפיתוח, ועד לשנת 2032 יהיו לסין ככל הנראה 75 מטוסי תדלוק מדגם YY-20 ולמעלה מ-100 מטוסי תובלה מדגם Y-20.

### פריסה
ממוזער| שגריר סין ונשיא הפיליפינים לשעבר רודריגו דוטרטה מול דלתות מטען של Y-20
ממוזער| המראה של מטוס YY-20
ב-6 ביולי 2016 הועבר המטוס הסדרתי הראשון מסוג Y-20 (מספר זנב 11051) בטקס רשמי לידי חיל האוויר הסיני. המטוס השני (מספר זנב 11052) הועבר זמן קצר לאחר מכן והוקצה לרגימנט ה-12 של הדיוויזיה ה-4 לתובלה בעיר צ'יונגלאי שבצ'נגדו.

ב-8 במאי 2018 הודיע גוף התקשורת הצבאי של חיל האוויר הסיני כי ה-Y-20 השתתף באימון הצנחה משותף ראשון יחד עם כוחות הצנחנים של חיל האוויר הסיני.
[ממוזער| מטוס Y-20 נוחת ב[נמל התעופה הבין-לאומי בייג'ינג קפיטל להובלת חיסוני סינופארם לקמבודיה, פברואר 2021]]
ב-13 בפברואר 2020, היה המטוס Y-20 חלק מצי של מטוסים שהעבירו ציוד רפואי ופרסונל לעיר ווהאן, במסגרת מאמצים לצמצום התפשטות מגפת הקורונה. צי המשלוח כלל 11 מטוסי תובלה של חיל האוויר הסיני: שישה מטוסי Y-20, שלושה מטוסי Il-76 ושני מטוסי Y-9. במהלך המבצע הוטסו 2,600 אנשי צוות רפואי צבאי לעיר. זה היה השימוש האזרחי הראשון במטוס Y-20, והוא סימן את המעורבות ההולכת וגוברת של הצבא בהתמודדות עם מגפת הקורונה.

ב-5 ביוני 2021 תועדה טיסה של צי מטוסי התובלה של חיל האוויר הסיני, כולל מטוסי Y-20, מעל ים סין הדרומי. מלזיה האשימה את סין בהפרת ריבונותה האווירית. אנליסט כוח ההגנה העצמית האווירי של יפן, אייטה מוריקי, טען כי מדובר במהלך שנועד להפגין את יכולות התובלה האווירית של סין.

ב-28 בנובמבר 2021 תועד מטוס תדלוק מדגם Y-20U בטיסת סיור דרומית-מערבית לאי טאיוואן, כחלק מכוח של 27 מטוסים צבאיים. זו הייתה הפעם הראשונה שתועדה פעילות של Y-20U מחוץ לסין היבשתית.

ב-27 בינואר 2022 נחתו שני מטוסי Y-20 בטונגה לאחר טיסה של למעלה מ-10,000 קילומטרים משדה התעופה גואנגג'ואו. המטוסים העבירו 33 טון של סיוע הומניטרי, מזון, מים, מטהרי מים ואוהלים, בעקבות התפרצות הר הגעש הונגה טונגה ב-2022.

ב-9 באפריל 2022 נחתו שישה מטוסי Y-20 בנמל התעופה בלגרד ניקולה טסלה, סרביה, עם משלוח של מערכות טילי נ"מ מסוג FK-3.

ב-28 ביוני 2022 הגיעו שישה מטוסי Y-20 לאפגניסטן עם משלוח הומניטרי של 105 טון, בתגובה לרעידת האדמה באפגניסטן ב-2022 שאירעה שם.

ב-1 באוגוסט 2022 הודיע סגן אלוף שן ג'ינקה, דובר חיל האוויר הסיני, כי מטוסי תדלוק מדגם Y-20 החלו באימונים מבצעיים. כלי הטיס נכנס רשמית לשירות תחת הסימון YY-20. דגם ה-YY-20 כולל חיפויים אווירודינמיים מחודדים יותר באזור כן הנסע, דבר שמפחית מערבולות אוויר. בספטמבר 2022 שודר תיעוד של מטוס Y-20U מתדלק מטוסי צ'נגדו J-20 במהלך טיסת מבנה.

בתחילת ספטמבר 2022 השתתף ה-Y-20 בתערוכת האוויר Airpower 22 באוסטריה. זו הייתה הפעם הראשונה בה הופיע המטוס בתערוכה מערב-אירופית.

## גרסאות
ממוזער| תרמיל תדלוק אווירי של YY-20

; Y-20A
: גרסת בסיס, עם מנועי סולובייב D-30KP-2 / צ'נגדו WS-18 .
; Y-20B
: גרסה משופרת המצוידת בארבעה מנועי שניאנג WS-20.
; YY-20A
: גרסת תדלוק אווירי המבוססת על Y-20A. המטוס מסוגל לשאת כ-90 טון דלק, בדומה לתפקידו של ה-Il-78. לגרסה זו תכנון מחודש של בתי כן הנסע. בעבר נודעה בשם Y-20U או YU-20, אך אושרה רשמית כ-YY-20.
; YY-20B
: גרסת תדלוק אווירי המבוססת על Y-20B. המטוס נכנס לשירות בסביבות דצמבר 2024.
; Y-20 AEW (KJ-3000)
: גרסת מטוס שליטה ובקרה המבוססת על Y-20B, שכונתה על ידי משקיפים צבאיים בשם KJ-3000. גרסת זו נצפתה בניסויי טיסה ב-27 בדצמבר 2024.

## פרשת גניבת המסמכים מבואינג
ב-13 ביולי 2016 אזרח סיני בשם סו בין (Su Bin) הודה באשמה במסגרת עסקת טיעון, והודה בקשירת קשר עם אחרים כדי לחדור למערכות של קבלן ביטחוני אמריקאי, חברת בואינג, ולגנוב מסמכים הקשורים לפיתוחם של מטוסי לוקהיד מרטין F-22 ראפטור, בואינג C-17 גלובמאסטר III ולוקהיד מרטין F-35 לייטנינג II. לפי הודאתו, לאחר שהצליח להשיג את המידע, הוא תרגם את המסמכים מאנגלית לסינית ושלח אותם בדוא"ל למחלקה השנייה של אגף המטה הכללי של צבא השחרור העממי הסיני. עוד הודה סו בין כי פעל ממניעים כלכליים, מתוך כוונה להפיק רווח מהמידע שנגנב. לפי מסמכי בית המשפט, באחד המיילים למחלקה השנייה בצבא הסיני הוא כתב כי המידע "בעל חשיבות חיונית ביותר להאצת הפיתוח של מדינתנו", בהתייחס ל"פרויקט A", שלימים זוהה כתוכנית סין לפיתוח המטוס שיאן Y-20. סו בין נידון לשלוש שנים ועשרה חודשי מאסר פדרלי. בנוסף, הוטל עליו קנס של 10,000 דולר. בזכות ניכוי תקופת המעצר, הוא שוחרר באוקטובר 2017.

## מפעילים

* חיל האוויר של צבא השחרור העממי - 55 מטוסי תובלה Y-20, 17 מטוסי תדלוק YY-20A:
** רגימנט בדיוויזיית תובלה 4
** רגימנט בדיוויזיית תובלה 13

## מפרט (Y-20B)
ממוזער| Y-20A בסימוני נראות נמוכה של חיל האוויר הסיני
**מאפייני המטוס:**

**מאפיינים כלליים**
* **צוות**: 3
* **קיבולת מטען**: 66,000 ק"ג (מסוגל לשאת שני טנקים קלים מסוג Type 15)
* **אורך**: 47 מטרים
* **מוטת כנפיים**: 50 מטרים
* **גובה**: 15 מטרים

**משקל**
* **משקל ריק**: 100,000 ק"ג
* **משקל המראה מרבי**: 220,000 ק"ג

**הנעה**
* **מספר מנועים**: 4
* **סוג מנוע**: טורבו-פאן מדגם שניאנג WS-20
* **דחף כל מנוע**: כ-31,000 ליברות

**ביצועים**
* **מהירות שיוט**: 630 קמ"ש
* **מהירות מרבית**: 926 קמ"ש (0.75 מאך)
* **טווח**: 7,800 ק"מ עם שני טנקי Type 15
* **טווח מרבי בהובלת מטען קל (16.5 טון)**: 10,000 ק"מ
* **סייג רום**: 13,000 מטר
* **עומס כנף**: כ-710 ק"ג למ"ר

## ראו גם
* מטוס תובלה צבאי
* תובלה אווירית
* מטוס מטען

## ביבליוגרפיה
*

## קישורים חיצוניים

## הערות שוליים

קטגוריה:מטוסי תובלה
קטגוריה:תובלה צבאית
קטגוריה:תובלה צבאית אווירית
קטגוריה:כלי טיס סיניים
קטגוריה:מטוסי שיאן